Donker verhaal uit 'n ervare hand slaag | Netwerk24
Deur Riaan Grobler 11 April 2017 11:25
Sielsmokkelaar is 'n verwerking van die oorspronklike Van Nierop-roman wat in 1996 verskyn het.
"Die enigste ding om te vrees, is vrees" – die woorde op die omslag – is 'n goeie aanduiding van wat op die leser wag.
Die sentrale karakter, die 16-jarige Ramón Fraser, is die seun van 'n sigeuner wat onwillig van plek tot plek verhuis, elke keer om oënskynlik van 'n onbekende bedreiging te vlug.
Sy ma – oorspronklik Turks maar ook Afrikaanssprekend – vlug met hom vandat hy kan onthou. Hoewel sy hulle aan die lewe hou deur ander mense se toekoms te voorspel, weier sy om Ramón se toekoms te lees, tot op 'n verskriklike dag toe die "mantelman" sy opwagting maak.
Ramón en sy ma moet wéér vlug, iets waarteen die opstan­dige 16-jarige tevergeefs protesteer. Boonop word hy geteister deur onverklaarbare drome, hoofpyne en angsaanvalle.
Dié keer beland hulle op 'n plaas in die Chrissiesmeer-distrik – 'n plek vol poue "met angsgille wat die dood nader roep'', en met sterte "wat bestaan uit duisende oë wat tot in sy siel kyk".
Ramón ontmoet en leer ken uiteindelik sy pa, Marnus, wat hy altyd as "oorlede" op skoolvorms aangedui het. Dis nie 'n maklike tyd vir die tienerseun nie en hy word geboelie en opgefoeter.
Ramón se grootste uitdaging is egter die mantelman wat "die niemandsland tussen hemel en hel oppas en verlore siele vir ewig daar opsluit". Hy nooi Ramón om deel te word van sy 1 000-jarige "ryk van donkerte, moord en waansin".
Sielsmokkelaar is 'n komplekse verhaal waarin die uitdagings van grootword en die soeke na identiteit verweef word met donker, magiese elemente. Dit is verfrissende en nieresepmatige leesstof deur 'n ervare skrywershand.